《商霖卷为淮阴陈民望赋奉例挥使》
明代·符锡

蜀相隆中昔未遇，管乐自比人争嗤。乘时不解致真主，掀揭风云那得知。

许身稷契者谁子，冻饿作诗愁欲死。泥沙龙卧亦已多，会际安知不如此。

君不见汉时卜庶长，君不见秦时张主翁。椎埋折拉齿国士，一挥百万称世雄。

淮阴有美况年少，冠玉未可轻嘲笑。岁旱窃慕商家霖，横目何人许同调。

庙堂正尔咨吁谟，耕莘钓渭庸非夫。傥驰精爽见物色，忍使苍生望眼枯。

作者简介：江西新喻（今新馀）人。符观子。任明代《韶州府治舆图》一书主编。著作有《童蒙须知韵语》、《颖江渡稿》，撰《韶州府志》十卷。